和胡德暉松軒詩
作者：李光
朝代：宋

paragraphs: 炎天羣木無葱蒼，朝曦夕照繞屋梁。
一榻南窗復東廂，老松效技扶披猖。
微風颼飀弄笙簧，坐變熱惱爲清凉。
簿書相仍愁肺腸，細聲入夢我豈遑。
但覺風日明晴窗，皎如夜月和秋霜。
樛枝鱗皴龍蜃走，翠葉鬰律鸞鳳翔。
燧明徒誇能照夜，坐想煙霧風中香。
何如軒成獨賦雲錦章，從兹遂愛夏日長，會看壑聳仍霄昂。